b'\n_START_ARTICLE_\nFalklandinsaaret\n_START_SECTION_\nHistoria\n_START_PARAGRAPH_\nArkeologisten l\xc3\xb6yt\xc3\xb6jen perusteella jotkin Etel\xc3\xa4-Amerikan intiaanit ovat muinaisuudessa vierailleet Falklandinsaarilla, mutta varsinaisesta intiaaniasutuksesta saarilla ei ole todisteita. _NEWLINE_Er\xc3\xa4\xc3\xa4t 1500-luvun eurooppalaiset l\xc3\xb6yt\xc3\xb6retkeilij\xc3\xa4t n\xc3\xa4kiv\xc3\xa4t Falklandinsaaret ja lis\xc3\xa4siv\xc3\xa4t ne maailmankartalle. Englantilainen John Davis vuodelta 1592 mainitaan ensimm\xc3\xa4isen\xc3\xa4 noilla autioilla saarilla maihin nousseena eurooppalaisena. Vuonna 1690 saarten v\xc3\xa4list\xc3\xa4 kulkeva salmi nimettiin Falklandinsalmeksi Englannin amiraliteetissa vaikuttaneen varakreivi Falklandin mukaan. Saarten nimi juontui t\xc3\xa4st\xc3\xa4._NEWLINE_Falklandinsaaret saivat strategista merkityst\xc3\xa4 Etel\xc3\xa4-Atlantin merenkulun tukialueena._NEWLINE_1760-luvulla Englanti, Ranska ja Espanja vaativat saaria itselleen perustaen sinne siirtokuntansa. Ranska vet\xc3\xa4ytyi pelist\xc3\xa4, mutta Espanja ja Englanti joutuivat vuosina 1770\xe2\x80\x931771 miltei sotaan saarten omistuksesta._NEWLINE_Lopulta kumpikin luopui tukikohdistaan saarella, Englanti vuonna 1774 ja Espanja vuonna 1811, mutta aluevaatimukset j\xc3\xa4iv\xc3\xa4t voimaan. Saarista tuli brittil\xc3\xa4isten ja yhdysvaltalaisten valaan- ja hylkeenpyyt\xc3\xa4jien tukialuetta. Vaatimus saarten hallinnasta periytyi Espanjalta itsen\xc3\xa4iselle Argentiinalle, joka 1820-luvulla perusti saarille taas pienen siirtokunnan. Vuonna 1833 britit kuitenkin kaappasivat vallan saarilla argentiinalaisen siirtokunnan ollessa sekasorrossa. Seuraavina vuosikymmenin\xc3\xa4 brittil\xc3\xa4iset kolonialistit asuttivat saaret. Falklandinsaarten elinkeinoja olivat kalastus, lampaankasvatus ja hylkeenpyynti; my\xc3\xb6hemmin saarille syntyi jonkin verran teollisuuttakin._NEWLINE_Argentiinan ja Britannian kiista saarten hallinnasta alkoi k\xc3\xa4rjisty\xc3\xa4 uudelleen 1960-luvulla, jolloin dekolonisaatio kannusti argentiinalaisten nationalistien toiveita brittil\xc3\xa4isen \xe2\x80\x9dsiirtomaavallan\xe2\x80\x9d v\xc3\xa4istymisest\xc3\xa4. Falklandinsaarelaisten enemmist\xc3\xb6 kuitenkin halusi j\xc3\xa4\xc3\xa4d\xc3\xa4 Britannian alaisuuteen. Vuonna 1971 solmittu sopimus vahvisti ja virallisti Argentiinan ja Falklandinsaarten siteit\xc3\xa4, mutta argentiinalaisten pettymykseksi Britannia piti kiinni valta-asemastaan saarilla. Koska Falklandinsaaret olivat Britannian alusmaa, ei saarten asukkailla kuitenkaan ollut t\xc3\xa4ysi\xc3\xa4 Britannian kansalaisoikeuksia, kuten vapaata muutto-oikeutta Ison-Britannian saarelle. _NEWLINE_Maaliskuussa 1982 Argentiinan sotilasjuntta miehitti saaret toivoen saavansa kansallishengest\xc3\xa4 tukea talousvaikeuksien horjuttamalle valta-asemalleen. Diplomaattisen sovittelun ep\xc3\xa4onnistuttua Britannian p\xc3\xa4\xc3\xa4ministeri Margaret Thatcher l\xc3\xa4hetti armeijansa vastaiskuun. Lyhyen mutta kiivaan meri-, ilma- ja maasodan j\xc3\xa4lkeen saaret palautuivat brittien hallintaan. Saarten maastossa on yh\xc3\xa4 suuri m\xc3\xa4\xc3\xa4r\xc3\xa4 raivaamattomia jalkav\xc3\xa4kimiinoja._NEWLINE_Argentiina vaatii saaria yh\xc3\xa4 itselleen ja on toistuvasti ottanut asian esille sek\xc3\xa4 diplomaattisissa keskusteluissa Britannian kanssa ett\xc3\xa4 YK:ssa, mutta mit\xc3\xa4\xc3\xa4n neuvotteluja saarten kohtalosta ei ole k\xc3\xa4yty. Argentiina on luvannut, ettei yrit\xc3\xa4 en\xc3\xa4\xc3\xa4 ratkaista aluekiistaa sotilaallisin keinoin._NEWLINE_Sodan j\xc3\xa4lkeen Britannia on vahvistanut Falklandinsaarten puolustusta ja toteuttanut infrastruktuurihankkeita. Turismi on saanut merkityst\xc3\xa4 elinkeinona. Vuodesta 1983 falklandinsaarelaisilla on ollut t\xc3\xa4ydet Britannian kansalaisoikeudet. Saarten voimassa oleva perustuslaki on vuodelta 1985.\n_START_SECTION_\nPolitiikka\n_START_PARAGRAPH_\nToimeenpanovallan taustalla on Britannian kuningatar, jonka edustajana toimii kuvern\xc3\xb6\xc3\xb6ri. Vuonna 1985 s\xc3\xa4\xc3\xa4dettiin saarille perustuslaki. Sen mukaan joka nelj\xc3\xa4s vuosi valitaan kahdeksan lakias\xc3\xa4\xc3\xa4t\xc3\xa4v\xc3\xa4\xc3\xa4 edustajaa. N\xc3\xa4m\xc3\xa4 valitsevat keskuudestaan kolme toimeenpanevaan neuvostoon. Toimeenpanevan neuvoston teht\xc3\xa4v\xc3\xa4n\xc3\xa4 on kuvern\xc3\xb6\xc3\xb6rin neuvominen. Toimeenpanevassa neuvostossa on edell\xc3\xa4 mainittujen lis\xc3\xa4ksi viisi j\xc3\xa4sent\xc3\xa4 ja taloussihteeri._NEWLINE_Lakias\xc3\xa4\xc3\xa4t\xc3\xa4v\xc3\xa4ss\xc3\xa4 neuvostossa on kymmenen j\xc3\xa4sent\xc3\xa4, taloussihteeri ja kahdeksan lakias\xc3\xa4\xc3\xa4t\xc3\xa4v\xc3\xa4\xc3\xa4 edustajaa. Sen puhemiehen\xc3\xa4 toimii kuvern\xc3\xb6\xc3\xb6ri. _NEWLINE_Saarten puolustuksesta vastaa Yhdistynyt kuningaskunta. Saarten asukkaat ovat l\xc3\xa4hes kaikki brittej\xc3\xa4. He saivat kansalaisuuden 1. tammikuuta 1983 kansalaisuuslain my\xc3\xb6t\xc3\xa4._NEWLINE_Saarten kautta hallinnoidaan my\xc3\xb6s Britannialle kuuluvia Etel\xc3\xa4-Georgiaa ja Etel\xc3\xa4isi\xc3\xa4 Sandwichsaaria. N\xc3\xa4m\xc3\xa4 saaret, joilla ei ole varsinaista pysyv\xc3\xa4\xc3\xa4 asutusta, kuuluivat ennen vuotta 1985 suoraan osaksi Falklandinsaarten territoriota. Ne sijaitsevat l\xc3\xa4hell\xc3\xa4 Etel\xc3\xa4ist\xc3\xa4 j\xc3\xa4\xc3\xa4merta yli tuhannen kilometrin p\xc3\xa4\xc3\xa4ss\xc3\xa4 Falkdlandinsaarista. _NEWLINE_Vuonna 2001 Britannian p\xc3\xa4\xc3\xa4ministeri Tony Blair vieraili saarilla ensimm\xc3\xa4isen\xc3\xa4 p\xc3\xa4\xc3\xa4ministerin\xc3\xa4 sitten vuoden 1982 sodan. Argentiinan presidentti N\xc3\xa9stor Kirchner ilmoitti puheessaan Falklandin sodan 22. vuosip\xc3\xa4iv\xc3\xa4n\xc3\xa4 saarien olevan viel\xc3\xa4 kerran osa Argentiinaa. Venezuelan presidentti Hugo Ch\xc3\xa1vez kehotti 10. helmikuuta 2006 Britanniaa luovuttamaan saaret takaisin Argentiinalle._NEWLINE_3. tammikuuta 2007 Argentiinan ulkoministeri\xc3\xb6 vaati Britanniaa neuvotteluun Falklandin saarten saamisesta Argentiinan hallintaan. Ministeri\xc3\xb6 piti k\xc3\xa4sitt\xc3\xa4m\xc3\xa4tt\xc3\xb6m\xc3\xa4n\xc3\xa4, ettei Britannia suostu edes keskustelemaan aiheesta. YK ja Amerikan valtioiden j\xc3\xa4rjest\xc3\xb6 OAS ovat kehottaneet maita k\xc3\xa4ynnist\xc3\xa4m\xc3\xa4\xc3\xa4n kahdenv\xc3\xa4liset neuvottelut saarten asemasta._NEWLINE_Maaliskuussa 2013 Falklandinsaaret j\xc3\xa4rjesti kansan\xc3\xa4\xc3\xa4nestyksen kuulumisestaan Britanniaan. \xc3\x84\xc3\xa4nestysprosentti oli 92, ja l\xc3\xa4hes 99 prosenttia \xc3\xa4\xc3\xa4nest\xc3\xa4neist\xc3\xa4 tahtoi Falklandinsaarten kuuluvan jatkossakin Britanniaan. Argentiina ei tunnustanut \xc3\xa4\xc3\xa4nestyksen tulosta. \xc3\x84\xc3\xa4nestyksen toivottiin lopettavan kiistan Argentiinan ja Britannian v\xc3\xa4lill\xc3\xa4.\n_START_SECTION_\nMaantiede\n_START_PARAGRAPH_\nSaaret sijaitsevat 483 kilometri\xc3\xa4 Etel\xc3\xa4-Amerikan mantereesta. Saaristo koostuu kahdesta p\xc3\xa4\xc3\xa4saaresta, It\xc3\xa4- ja L\xc3\xa4nsi-Falklandista, sek\xc3\xa4 200 pienest\xc3\xa4 saaresta. It\xc3\xa4- ja L\xc3\xa4nsi-Falklandin j\xc3\xa4lkeen saarista kolmanneksi suurin on Weddellinsaari. Pinnanmuodoltaan saaret ovat m\xc3\xa4kisi\xc3\xa4. _NEWLINE_Tammikuun keskil\xc3\xa4mp\xc3\xb6tila Port Stanleyss\xc3\xa4 on +9\xc2\xa0\xc2\xb0C ja hein\xc3\xa4kuun keskil\xc3\xa4mp\xc3\xb6tila +2\xc2\xa0\xc2\xb0C. Saaret sijaitsevat kylm\xc3\xa4ll\xc3\xa4 vy\xc3\xb6hykkeell\xc3\xa4.\n_START_SECTION_\nTalous\n_START_PARAGRAPH_\nSuurimmat elinkeinot ovat kalastus ja maatalous.'